সবে ক্লাস টেন পার করেছে হিমেল। সামনে ম্যাট্রিক পরীক্ষা। ক্যাম্পাসের সবচেয়ে সিনিয়র ব্যাচ। একটা বলার মতো রেজাল্ট না করতে পারলে ইজ্জত পাংচার হয়ে যাবে। সেই ভয়ে স্থাবর-অস্থাবর সব ধরনের বাঁদরামি বাদ দিয়ে ধুমসে পড়াশোনা করছে সে। হঠাত্ একদিন বায়োলজি স্যার কোচিং ক্লাসে ঘোষণা করলেন, আগামী পরশু আমাদের শিক্ষা সফর। এই ঘোষণায় ক্যাম্পাসের কাপল জুটিগুলোর মধ্যে অদ্ভুত ধরনের চাঞ্চল্য দেখা গেল। তারা কে কী পরবে এবং কার পাশে কে বসবে, সেই পরিকল্পনা আঁটতে লাগল। হিমেল বহু কষ্ট করে, মাথার ঘাম টিস্যু দিয়ে মুছে নীরাকে রাজি করাল তার পাশে বসতে।